אג'יי וילסון

אג'יי וילסון (באנגלית: Ajee' Wilson; נולדה ב-8 במאי 1994) היא אתלטית אמריקאית, בעלת שתי מדליות ארד רצופות מאליפות העולם (לונדון 2017, דוחה 2019), אלופת העולם באולם (בלגרד 2022), פעמיים ברציפות סגנית אלופת העולם באולם (פורטלנד 2016 וברמינגהאם 2018) ושיאנית אמריקה באולם בריצת 800 מטר.

ביוגרפיה
וילסון נולדה בנפטון שבניו ג'רזי. אמה טוניה הייתה קופצת לגובה ורצת משוכות בתקופת לימודיה בקולג' ואביה זאקרי היה שחקן פוטבול ואתלט בקולג'.

ב-2010 השתתפה לראשונה בתחרות מחוץ לארצות הברית כסיימה חמישית בריצת 800 מטר באליפות העולם באתלטיקה עד גיל 19 שהתקיימה במונקטון שבקנדה. ב-2011 זכתה במדליית זהב בריצת 800 מטר באליפות העולם עד גיל 18 שהתקיימה בליל בשיא אישי של 2:02.64 דקות ב-2012 זכתה באליפות העולם עד גיל 19 שהתקיימה בברצלונה בשיא אישי של 2:00.91 דקות, באותה שנה זכתה גם באליפות ארצות הברית עד גיל 19 בתוצאה של 2:00.91 דקות. ב-2013 החלה ללמוד קינסיולוגיה באוניברסיטת טמפל.

ב-2013 סיימה חמישית באליפות העולם שהתקיימה במוסקבה בשיא צפון אמריקה עד גיל 20 של 1:58.21 דקות. באותה שנה זכתה באליפות ארצות הברית באולם וסיימה שלישית באליפות ארצות הברית באצטדיון. ב-2014 זכתה בתואר כפול באליפות ארצות הברית באולם ובאצטדיון, באליפות העולם באתלטיקה באולם לא העפילה לריצת הגמר. היא הייתה שותפה לזכיית ארצות הברית במדליית זהב בריצת 800X4 מטר באליפות העולם במרוצי שליחים. ב-2015 סיימה שלישית באליפות ארצות הברית, שהיוותה גם את המבחנים לקראת אליפות העולם במוסקבה, היא איבדה את נעלה לאחר כ-200 מטרים, המשיכה לרוץ יחפה והשיגה את המקום למשלחת בהפרש של 4 מאיות השנייה. את אליפות העולם נאלצה להחמיץ בשל פציעה.

2016
במרץ 2016 זכתה במדליית כסף באליפות העולם באתלטיקה באולם שהתקיימה בפורטלנד כשקבעה תוצאה של 2:00.27 דקות, וסיימה לאחר המנצחת פרנסין ניונסבה מבורונדי.

באולימפיאדת ריו דה ז'ניירו סיימה במקום 12 בתוצאה של 1:59.75 דקות ולא העפילה לגמר.

2017
בפברואר 2017 שיפרה את השיא האמריקאי באולם ל-1:58.27 דקות, אולם תוצאה זו נמחקה על ידי הסוכנות האמריקאית נגד באמרוץ לאחר שנמצאו בדגימתה עקבות של החומר האסור זרנול. וילסון לא הושעתה לאחר שהסוכנות קבעה כי החומר הגיע לגופה כתוצאה מאכילת בשר נגוע.
ביוני 2017 זכתה בפעם השנייה באליפות ארצות הברית.
ביולי 2017 קבעה שיא אמריקאי בריצת 800 מטר בתחרות ליגת היהלום במונקו בה סיימה שלישית בתוצאה של 1:55.61 דקות, שיפור לשיא בן 18 השנים של ג'רל מיילס קלארק (1:56.40 דקות).

באליפות העולם באתלטיקה 2017 זכתה במדליית ארד בתוצאה של 1:56.65 דקות.

2018
בפברואר 2018 הייתה שותפה לשבירת שיא העולם בריצת שליחות 4x800 מטר באולם בתוצאה של 8:05.89 דקות. באליפות העולם באתלטיקה באולם 2018 זכתה במדליית כסף בריצת 800 מטר בשיא אישי של 1:58.99 דקות. באוגוסט 2018 זכתה במדליית זהב באליפות צפון אמריקה, מרכז אמריקה והקריביים בשיא אליפות 1:57.52 דקות.

2019
באליפות העולם שנערכה בדוחה ב-30 בספטמבר 2019 זכתה פעם נוספת במדליית ארד בריצת 800 מטר בתוצאה של 1:58.84 דקות, אחרי האלימה נאקאי מאוגנדה (1:58.04 דקות) ובת ארצה רייבן רוג'רס (1:58.18 דקות).

2020
בתחרות שנערכה באולם בניו יורק ב-8 בפברואר 2020 קבעה וילסון בריצת 800 מטר שיא אמריקה חדש של 1:58.29 דקות.

2021
באולימפיאדת טוקיו (2020) היא סיימה במקום 16 בריצת 800 מטר בתוצאה של 2:00.79 דקות.

2022
אלופת העולם באולם
באליפות העולם באולם שנערכה בבלגרד, סרביה ב-20 במרץ 2022 היא זכתה במדליית זהב בריצת 800 מטר בתוצאה של 1:59.09 דקות, לפני פריוויני היילו מאתיופיה (2:00.54 דקות) והאלימה נאקאי מאוגנדה (2:00.66 דקות).

באליפות העולם שנערכה ביוג'ין סיימה שמינית בתוצאה של 2:00.19 דקות.
 שיאים אישיים 
אצטדון
 ריצת 400 מטר: 53.63 שניות (2014)
 ריצת 600 מטר: 1:22.39 דקת (2017)
 ריצת 800 מטר: 1:55.61 דקות (2017), שיא ארצות הברית בעבר
 ריצת 1500 מטר: 4:05.18 דקות (2018)
אולם
 ריצת 600 מטר: 1:23.84 דקות (201)
 ריצת 800 מטר: 1:58.29 דקות (2020), שיא אמריקה

קישורים חיצוניים

הערות שוליים

קטגוריה:רצות 800 מטר
קטגוריה:אתלטיות אולימפיות אמריקאיות
קטגוריה:אלופות עולם באתלטיקה
קטגוריה:אתלטיות באולימפיאדת ריו דה ז'ניירו (2016)
קטגוריה:רצות אמריקאיות באולימפיאדת טוקיו (2020)
קטגוריה:אמריקאיות שנולדו ב-1994
קטגוריה:אמריקאים שנולדו ב-1994